b'\n_START_ARTICLE_\nJames Montgomery Flagg\n_START_SECTION_\nLiv og karriere\n_START_PARAGRAPH_\nFra ung alder var han begeistret for tegning og fikk sine illustrasjoner akseptert av nasjonale tidsskrifter fra 12 \xc3\xa5rs alder. 14 \xc3\xa5r gammel tegnet han for Life, og i de f\xc3\xb8lgende \xc3\xa5r ble han ansatt i et annet magasin, Judge. Fra 1894 til 1898 gikk han p\xc3\xa5 Art Students League of New York. Han studerte kunst i London og Paris fra 1898 til 1900, etter at han kom tilbake til USA produserte han utallige illustrasjoner til b\xc3\xb8ker, magasiner, politiske og humoristiske tegneserier, reklame, og vitse-tegninger. Blant hans kreasjoner var en tegneserie som jevnlig dukket opp i Judge fra 1903 og frem til 1907, som handlet om omstreiferen Nervy Nat_NEWLINE_I 1915 fikk han i oppdrag fra reklamebyr\xc3\xa5et Earnest Elmo Calkins \xc3\xa5 lage reklame for Edison Photo og Adler Rochester Overcoats, men bare p\xc3\xa5 betingelse av at hans navn ikke skulle assosieres med kampanjen._NEWLINE_Han tegnet sitt mest ber\xc3\xb8mte verk i 1917, en plakat som oppfordret folk til \xc3\xa5 verve seg til United States Army under f\xc3\xb8rste verdenskrig. Den viste Uncle Sam som peker rett p\xc3\xa5 betrakteren (inspirert av en britisk rekrutteringsplakat som viste Lord Kitchener i en lignende positur) med bildeteksten \xc2\xabI Want YOU for U.S. Army\xc2\xbb. Over fire millioner eksemplarer av plakaten ble trykket under f\xc3\xb8rste verdenskrig, og den ble gjenopplivet under andre verdenskrig. Flagg brukte sitt eget ansikt som Onkel Sam (la til alder og hvitt bukkeskjegg), og han sa senere at det rett og slett var for \xc3\xa5 unng\xc3\xa5 bryet med \xc3\xa5 engasjere en modell. President Franklin D. Roosevelt roste hans oppfinnsomhet med \xc3\xa5 bruke sitt eget ansikt som modell. If\xc3\xb8lge andre kilder hadde Flagg en nabo, Walter Botts, som poserte som modell._NEWLINE_Da han var p\xc3\xa5 toppen var Flagg den h\xc3\xb8yest betalte magasintegner i Amerika. I 1946 utga Flagg sin selvbiografi, Roses and Buckshot. I tillegg til sitt arbeid som illustrat\xc3\xb8r, malte Flagg portretter under p\xc3\xa5virkning av John Singer Sargent. Flagg malte Mark Twain og Ethel Barrymore. Hans portrett av Jack Dempsey henger n\xc3\xa5 i Great Hall of the National Portrait Gallery. I 1948 dukket han opp i en annonse for bryggeriet Pabst Blue Ribbon. Den viste en tegner som arbeidet ved sitt staffeli i sitt New York-atelier med en ung dame ved side og en skuff med en \xc3\xa5pen flaske Pabst og to fulle glass._NEWLINE_James Montgomery Flagg d\xc3\xb8de 27. mai 1960, i New York City. Han ble gravlagt i Woodlawn Cemetery  i Bronx, New York.\n_START_SECTION_\nEtterm\xc3\xa6le\n_START_PARAGRAPH_\nFort Knox i Kentucky har en paradeplass som har navn etter og er dedikert til James Montgomery Flagg. Den kalles Flagg Field og ligger bak Fort Knox Hotel._NEWLINE_Flagg tilbrakte somrene i Biddeford Pool i Maine, og hans hjem, James Montgomery Flagg House, ble innlemmet i National Register of Historic Places i 1980.'